vijay hazare trophy 2019: ambati rayudu made captain of hyderabad team
రాయుడికి ఛాన్స్.. హైదరాబాద్ కెప్టెన్‌గా ఎంపిక
రిటైర్మెంట్ నిర్ణయాన్ని ఇటీవల వెనక్కి తీసుకున్న అంబటి రాయుడ్ని హైదరాబాద్ క్రికెట్ అసోషియేషన్ అక్కున చేర్చుకుంది. అతనికి ఏకంగా హైదరాబాద్ టీమ్ పగ్గాలను అప్పగించింది.
Samayam Telugu | Updated:
Sep 14, 2019, 08:27AM IST
హైలైట్స్
రిటైర్మెంట్ నిర్ణయాన్ని ఇటీవల వెనక్కి తీసుకున్న అంబటి రాయుడు
విజయ్ హజారే ట్రోఫీ కోసం జట్టుని ప్రకటించిన హైదరాబాద్ టీమ్ సెలక్టర్లు
హైదరాబాద్ జట్టు కెప్టెన్‌గా అంబటి రాయుడు ఎంపిక
బెంగళూరు వేదికగా ఈనెల 24 నుంచి టోర్నీ ప్రారంభం
అంతర్జాతీయ క్రికెట్‌కి రిటైర్మెంట్ ప్రకటించి మళ్లీ ఆ వీడ్కోలు నిర్ణయాన్ని ఇటీవల వెనక్కి తీసుకున్న భారత మిడిలార్డర్ బ్యాట్స్‌మెన్ అంబటి రాయుడి చేతికి హైదరాబాద్ టీమ్ పగ్గాలు వచ్చాయి. బెంగళూరు వేదికగా ఈనెల 24 నుంచి అక్టోబరు 11 వరకూ జరగనున్న విజయ్ హజారే టోర్నీ కోసం హైదరాబాద్ జట్టుని తాజాగా ప్రకటించిన హైదరాబాద్ టీమ్ సెలక్టర్లు.. కెప్టెన్‌గా అంబటి రాయుడ్ని ఎంపిక చేశారు. వన్డే ఫార్మాట‌్‌లో ఈ టోర్నీ జరగనుండగా.. పునరాగమనాన్ని ఘనంగా చాటుకోవాలని రాయుడు ఆశిస్తున్నాడు. ఎడమచేతి వాటం బ్యాట్స్‌మెన్ బి. సందీప్ వైస్‌ కెప్టెన్‌గా ఎంపికయ్యాడు.
Read More: రిటైర్మెంట్ వెనక్కి.. రాయుడిపై సెటైర్ల వర్షం
వన్డే ప్రపంచకప్‌‌లో భారత సెలక్టర్లు తనకి అవకాశమివ్వకపోవడంతో నిరాశ చెందిన అంబటి రాయుడు .. వరల్డ్‌కప్ మధ్యలోనే రిటైర్మెంట్ ప్రకటించేశాడు. అయితే.. ఇటీవల ఆ నిర్ణయాన్ని వెనక్కి తీసుకున్న రాయుడు.. బీసీసీఐతో పాటు హైదరాబాద్ క్రికెట్ అసోషియేషన్‌ (హెచ్‌సీఏ)‌కి కూడా లేఖ రాస్తూ.. సెలక్షన్‌కి తాను అందుబాటులో ఉండనున్నట్లు వెల్లడించాడు. రాయుడి అభ్యర్థని పరిగణలోకి తీసుకున్న హెచ్‌సీఏ.. జట్టులో చోటివ్వడంతో పాటు ఏకంగా కెప్టెన్‌గా ఎంపిక చేసింది.